Skenking laat trane vloei | Netwerk24
Skenking laat trane vloei
Die onderwysers, leerlinge en Ouma Rina Jooste by die kruideniersware wat ingesamel is. Die onderwysers is van links Annelize Marais, Sarah Mohotsi, Louisa Matsotso, Lauren du Perez, Diane Rafferty, Jooste, Grace Tlhaole, Michelle Moretti en Kidi Llebelo.Foto: Mlungisi Louw
Trane van blydskap het vrylik gevloei toe ’n Bloemfonteinse voorskool duisende rande in kruideniersware aan ’n vrou wat na straatkinders omsien, geskenk het.
Ouma Rina Jooste, wat die afgelope 21 jaar vrywillig na straatkinders omsien, was oorweldig met dankbaarheid toe die onderwysers en leerlinge aan die St. Michael-kleuterskool die kruideniersware aan haar oorhandig.
Die skool het die kruideniersware as deel van sy jaarlikse uitreikprojek ingesamel.
Jooste sê dit is die grootste skenking van kruideniersware wat sy al ooit ontvang het.
“Woorde ontbreek. Al wat ons kan sê, is baie, baie dankie. Dit maak dinge soveel makliker, veral in die winter.”
Jooste het nou sewe kinders van twee tot 13 jaar oud in haar sorg.
Sy het 21 jaar gelede vrywilliglik na kinders begin omsien en doen dit met behulp van skenkings van individue, kerke en organisasies.
“Ek het self in ’n kinderhuis grootgeword, so ek weet hoe dit voel. Ek vervul net ’n opdrag van die Here,” sê Jooste.
“Ek wil graag ’n verskil maak, al is dit net vir een dag en in een kind se lewe.”
Diane Rafferty, skoolhoof en onderwyser van die kleuterskool, sê die skenking aan Jooste is om leerlinge bewus te maak van ander, en veral kinders, in nood.
“Ons kinders het so baie. Deur dié gebaar besef ons kinders hopelik dat hulle ander in nood moet help.” – Kaydene Davids